Administraciju, pripremu hrane, održavanje i čišćenje te čuvarske službe u javnom sektoru Vlada planira izdvojiti i privatizirati. S ciljem ušteda ide se u izdvajanje neosnovnih djelatnosti u pet velikih sektora: školstvu, visokom obrazovanju, socijali, pravosuđu i zdravstvu. Potonji sektor po nekim je parametrima specifičan i postoje vrlo ozbiljni argumenti protiv outsourcinga u zdravstvu.

Loši eksperimenti

– Za zdravstvo bi to značilo katastrofu! Kuhinja u zdravstvu je terapija, tu se kuha više od 30 dijetalnih jelovnika za pacijente i nema privatnika koji to može. Čišćenje pak nije isto u ministarstvu ili općini, kao u operacijskoj sali ili na intenzivnoj, gdje sve mora biti dezinficirano – kaže sindikalistica Spomenka Avberšek koja u svom sindikatu okuplja velik broj nezdravstvenih djelatnika.

Tvrdnje temelji na iskustvu velikih:

– Englezi su izdvojili te dijelove prije šest godina, a kad su ustanovili da se broj bolničkih infekcija povećao za 30 posto, vratili su organizaciju službi na staro. I Nijemci su to napravili prije petnaestak godina i kod njih se pokazalo da je kombinacija s privatnicima mnogo skuplja i slabijeg učinka, a broj infekcija raste. Skandinavci nikad nisu ni riskirali s tom, za pacijente pogubnom opcijom. Privatnici se, tamo gdje su to radili, nisu htjeli obvezati snositi odgovornost za slučajeve infekcije – objašnjava S. Avberšek.

Drugi je problem, dodaje, što se u posljednjih osam godina u nezdravstvenim službama uhljebilo oko 6500 ljudi, na što sindikati učestalo upozoravaju i pri svakom spomenu outsourcinga prstom prvo upiru u njih. Stvar je i organizacije, naime, dok u uređenim europskim sustavima djelatnost za higijenu vode sanitarni inženjeri, kod nas to nerijetko budu, primjerice, više medicinske sestre. Službe treba optimalno voditi, a ne tek tako privatizirati.

– Neka se ne igraju s tim, u zdravstvu ima dosta eksperimenata, a jedan od najgorih je primarna zdravstvena zaštita. Skandinavske su zemlje prihvatile hrvatski model Andrije Štampara, a mi smo ga uništili i svu specijalistiku usmjerili na bolnice, što je najskuplje, a preventivu ugasili, govori sindikalistica.

Radničko dioničarstvo

Vjeruje da resorni ministar misli jednako podsjećajući da je Rajko Ostojić dvaput u javnosti izjavio kako ne dolazi u obzir u zdravstvu izdvajati djelatnosti kuhinje i djelatnost za higijenu.

Međutim, ministar jučer nije bio spreman govoriti o toj temi, već su nas iz Ministarstva zdravlja uputili na njegovu izjavu na tu temu od subote. A tada je kazao da je outsourcing isplativ te da postoje tri tipa poboljšanja nezdravstvenih djelatnosti: jače i učinkovitije poboljšanje djelatnosti u kući, bez izdvajanja, zatim tzv. spin off, odnosno radničko dioničarstvo djelatnika zaposlenih u neosnovnoj djelatnosti te naposljetku klasično izdvajanje.